CELEX: 52018PC0318
Language: hu
Date: 2018-05-25
Title: Javaslat A TANÁCS VÉGREHAJTÁSI HATÁROZATA az Európai Ügyészség létrehozására vonatkozó megerősített együttműködés bevezetéséről szóló, (EU) 2017/1939 rendelet 14. cikkének (3) bekezdésében meghatározott, kiválasztással foglalkozó tanácsadó testület működési szabályzatáról

EURÓPAI BIZOTTSÁG
            Brüsszel, 2018.5.25.
            COM(2018) 318 final
            2018/0163(NLE)
            Javaslat
            A TANÁCS VÉGREHAJTÁSI HATÁROZATA
            az Európai Ügyészség létrehozására vonatkozó megerősített együttműködés bevezetéséről szóló, (EU) 2017/1939 rendelet 14. cikkének (3) bekezdésében meghatározott, kiválasztással foglalkozó tanácsadó testület működési szabályzatáról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               
                  Az Európai Ügyészség létrehozására vonatkozó megerősített együttműködés bevezetéséről szóló (EU) 2017/1939 tanácsi rendeletet 2017. október 12-én fogadták el, és 2017. november 20-án lépett hatályba. E rendelet 20. cikke értelmében a Bizottság felel az Európai Ügyészség létrehozásáért és annak kezdeti adminisztratív működéséért mindaddig, amíg az Európai Ügyészség kapacitással nem rendelkezik saját költségvetésének végrehajtására. A Bizottság minden szükséges erőfeszítést megtesz az Európai Ügyészség gyors létrehozása érdekében. A rendelet 120. cikkével összhangban és egy hároméves létrehozási szakaszt követően a Bizottság arra törekszik, hogy az Európai Ügyészség 2020 végére megkezdje a tevékenységét. 
               
               
                  Az Európai Ügyészség létrehozásának és működtetésének kulcsfontosságú eleme az Európai Ügyészség személyzetének, különösen az európai főügyész és az európai ügyészek kiválasztása és kinevezése. Az Európai Ügyészség európai főügyészének és európai ügyészeinek kiválasztása érdekében az (EU) 2017/1939 rendelet 14. cikkének (3) bekezdése előírja, hogy a Tanács megállapítja a kiválasztással foglalkozó tanácsadó testület működési szabályzatát, és a Bizottság javaslata alapján határozatot hoz tagjainak kinevezéséről. Ebből a célból a Bizottság egy tanácsi végrehajtási határozatra tesz javaslatot, amelynek melléklete a kiválasztással foglalkozó tanácsadó testület működési szabályzatát tartalmazza. 
               
               
                  A kiválasztással foglalkozó tanácsadó testület fő feladata az lesz, hogy összeállítsa az európai főügyész tisztségének betöltésére kiválogatott jelöltek listáját a tisztséget betöltő személynek az Európai Parlament és a Tanács által történő kinevezése előtt, valamint hogy indokolással ellátott véleményt adjon az európai ügyészek tisztségére jelölt személyek képesítéséről azoknak a Tanács által történő kinevezését megelőzően. A Bizottság által javasolt működési szabályzat biztosítja, hogy a kiválasztással foglalkozó tanácsadó testület képes legyen a feladatainak a lehető leghatékonyabb módon történő ellátására. A melléklet ennélfogva a kiválasztással foglalkozó tanácsadó testület feladataival, összetételével, titkárságával és döntéshozatali eljárásaival, valamint a jelöltek rangsorolásával kapcsolatos szabályokat, pénzügyi rendelkezéseket, a személyes adatok kezelésével kapcsolatos szabályokat és a kiválasztással foglalkozó tanácsadó testületre vonatkozó nyelvhasználati szabályokat tartalmaz. 
               
            
            
               •Összhang a szabályozási terület jelenlegi rendelkezéseivel
            
            
               
                  Az Európai Ügyészség létrehozását az EUMSZ 86. cikke írja elő. Az Európai Ügyészség lesz az első olyan uniós szerv, amely nyomozási és vádhatósági hatáskörrel rendelkezik az Unió pénzügyi érdekeit sértő bűncselekmények tekintetében, és egy teljesen új szereplő lesz az EU igazságügyi térképén. Az Európai Ügyészség várhatóan egységesebbé és hatékonyabbá teszi majd az uniós költségvetést érintő bűncselekményekkel kapcsolatos vádhatósági politikát, aminek köszönhetően növekedni fog a vádemelések és a büntetőjogi felelősséget megállapító ítéletek száma, valamint javulni fog a csalárd módon felhasznált uniós források visszafizettetési aránya. 
               
               
                  A Bizottság az e tanácsi végrehajtási határozatra – amelynek melléklete a kiválasztással foglalkozó tanácsadó testület működési szabályzatát tartalmazza – irányuló javaslat előterjesztésével a 2017/1939 tanácsi rendelet 14. cikkének (3) bekezdésében előírt kötelezettségének tesz eleget. E javaslat lehetővé fogja tenni az Európai Ügyészség európai főügyészének és európai ügyészeinek kiválasztására és kinevezésére előírt eljárások megkezdését. E javaslat ezért teljes mértékben összhangban áll az érintett szabályozási terület jelenlegi rendelkezéseivel. 
               
            
            
               •Összhang az Unió egyéb szakpolitikáival
            
            
               
                  E javaslat összhangban áll az Unió egyéb szakpolitikáival, valamint az Unió pénzügyi érdekei védelmének megerősítésére irányuló jogszabályi változásokkal. 
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  A javaslat az EUMSZ 291. cikkén alapul, összefüggésben az (EU) 2017/1939 tanácsi rendelet 14. cikkének (3) bekezdésével és a 16. cikkének (2) bekezdésével. 
               
            
            
               •Szubszidiaritás (nem kizárólagos hatáskör esetén) 
            
            
               
                  Az (EU) 2017/1939 tanácsi rendelet 14. cikkének (3) bekezdésével összhangban a Bizottság köteles a kiválasztással foglalkozó tanácsadó testület működési szabályzatára vonatkozó javaslatot előterjeszteni. E javaslat elengedhetetlen annak biztosításához, hogy a kiválasztással foglalkozó tanácsadó testület képes legyen a feladatainak a lehető leghatékonyabb módon történő ellátására az Európai Ügyészség európai főügyészének és európai ügyészeinek gyors kiválasztása és kinevezése érdekében. 
               
            
            
               •Arányosság
            
            
               
                  E javaslat a javasolt célok eléréséhez szükséges mértékre korlátozódik, következésképpen megfelel az arányosság elvének. E javaslat közvetlenül kapcsolódik az (EU) 2017/1939 tanácsi rendelet hatálybalépéséhez, és elengedhetetlen az Európai Ügyészség gyors létrehozásának biztosításához. 
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
         
         
            
               
                  E javaslat célzott és korlátozott jellegére, valamint arra való tekintettel, hogy az a 2017/1939 tanácsi rendelet 14. cikkének (3) bekezdésében a Bizottsággal szemben előírt kötelezettségnek tesz eleget, utólagos értékelésekre, az érdekelt felekkel folytatott konzultációkra és hatásvizsgálatra nem került sor. 
               
            
            
               4.KÖLTSÉGVETÉSI VONZATOK
            
            
               
                  E javaslat a melléklet VIII. pontjában felvázolja, hogy a kiválasztással foglalkozó tanácsadó testület azon tagjai, akiknek feladatuk teljesítése érdekében el kell hagyniuk lakóhelyüket, a 2016/300 tanácsi rendelet 9. cikkének megfelelően költségtérítésre és díjazásra jogosultak. E költségeket a Tanács viseli. 
               
               
                  A Bizottság fogja ellátni a testület titkársági feladatait, és biztosítani fogja a testület munkájához szükséges adminisztratív támogatást. E feladatoknak nem lesznek pénzügyi vonatkozásai. 
               
            
            
               5.EGYÉB ELEMEK
            
            
               •Végrehajtási tervek, valamint a nyomon követés, az értékelés és a jelentéstétel szabályai
            
            
               
                  Ezen intézkedés jellegéből adódóan végrehajtásra nincs szükség. 
               
            
            
               •Magyarázó dokumentumok (irányelvek esetén)
            
            
               
                  E javaslathoz nincs szükség az átültetésre vonatkozó magyarázó dokumentumokra. 
               
            
            
               •A javaslat egyes rendelkezéseinek részletes magyarázata
            
            
               Az I. pont – az (EU) 2017/1939 tanácsi rendelet 14. cikkének (3) bekezdésével és a 16. cikkének (2) bekezdésével összhangban – meghatározza a kiválasztással foglalkozó tanácsadó testület feladatait. 
            
            
               A II. pont bemutatja a kiválasztással foglalkozó tanácsadó testület összetételét és a testület tagjai megbízatásának időtartamát. Az (EU) 2017/1939 tanácsi rendelet 14. cikkének (3) bekezdésével összhangban a kiválasztással foglalkozó tanácsadó testület a Bíróságnak és a Számvevőszéknek a volt tagjaiból, az Eurojust volt nemzeti tagjaiból, a nemzeti legfelsőbb bíróságok tagjaiból, magas rangú ügyészekből, valamint szaktekintélyként elismert jogászokból fog állni. E pont tisztázza, hogy a kiválasztással foglalkozó tanácsadó testület tagjainak a kinevezésük időpontjában legalább a fent említett kritériumok egyikének meg kell felelniük. A II. pont kifejti továbbá, hogy a kiválasztással foglalkozó tanácsadó testület tagjait a Tanács nevezi ki négyéves időtartamra. Ezenkívül ez a pont a tagoknak a hivatali idejük lejárta előtti helyettesítésére vonatkozó szabályokat ír elő. 
            
            
               A III. pont a kiválasztással foglalkozó tanácsadó testület elnökére és titkárságára vonatkozó szabályokat ír elő. Ez a pont kifejti, hogy a Bizottság látja el a testület titkársági feladatait, valamint meghatározza a titkárság feladatait. 
            
            
               A IV. pont a kiválasztással foglalkozó tanácsadó testület határozathozatalára vonatkozó szabályokat ír elő. 
            
            
               Az V. pont kifejti, hogy az európai főügyész tisztségére vonatkozó valamennyi jelentkezés és az európai ügyészek tisztségére vonatkozó összes jelölés a kiválasztással foglalkozó tanácsadó testület elé lesz terjesztve. Ezenkívül az V. pont előírja a kiválasztással foglalkozó tanácsadó testület számára azt a lehetőséget, hogy a jelentkezőktől vagy a jelölteket állító tagállamok kormányaitól kiegészítő információkat kérjen. 
            
            
               A VI. pont meghatározza az európai főügyész és az európai ügyészek kinevezésére alkalmazandó eljárásokat. Az európai főügyészt illetően ez a pont felvázolja, hogy a kiválasztással foglalkozó tanácsadó testület a jelentkezéseket az (EU) 2017/1939 rendelet 14. cikkének (2) bekezdésében meghatározott és az álláshirdetésben tovább pontosított követelményekre tekintettel fogja elbírálni. A kiválasztással foglalkozó tanácsadó testület a követelményeknek megfelelő jelölteket rangsorolni fogja, és a legmagasabban rangsorolt jelöltek közül kellő számú jelöltet fog meghallgatni. Azokat a jelentkezőket, akik nem felelnek meg a jelentkezési feltételeknek vagy akiket a testület nem hív be meghallgatásra, értesíteni fogják ennek okairól. Az európai ügyészeket illetően ez a pont felvázolja, hogy a testület a jelöléseket az (EU) 2017/1939 tanácsi rendelet 16. cikkének (1) bekezdésében meghatározott követelményekre tekintettel fogja elbírálni, és a jelölteket meg fogja hallgatni. 
            
            
               A VII. pont a VI. pontban meghatározott eljárás folytatásával foglalkozik, és magában foglalja azt, hogy a kiválasztással foglalkozó tanácsadó testület össze fogja állítani az európai főügyész tisztségének betöltésére kiválogatott jelöltek 3-5 főből álló listáját, és azt be fogja nyújtani az Európai Parlamentnek és a Tanácsnak. Azokat a jelentkezőket, akik nem kerülnek fel erre a listára, tájékoztatni fogják ennek okairól, és panaszt nyújthatnak be a Tanácshoz az Európai Unió tisztviselőinek személyzeti szabályzata és az Európai Unió egyéb alkalmazottaira vonatkozó alkalmazási feltételek 90. cikkének (2) bekezdésével összhangban. A kiválasztással foglalkozó tanácsadó testület a jelölteket a képesítésük és tapasztalatuk alapján fogja rangsorolni, azonban ez a rangsorolás nem lesz kötelezően követendő az Európai Parlament és a Tanács számára. Az európai ügyészek tisztségét illetően a kiválasztással foglalkozó tanácsadó testület véleményt fog megfogalmazni a jelölteknek az európai ügyészek feladatainak ellátásához szükséges képesítéséről, és kifejezetten állást fog foglalni abban a kérdésben, hogy a jelölt megfelel-e az (EU) 2017/1939 rendelet 16. cikkének (1) bekezdésében előírt feltételeknek. A kiválasztással foglalkozó tanácsadó testület a jelölteket a képesítésük és tapasztalatuk alapján fogja rangsorolni, azonban ez a rangsorolás nem lesz kötelezően követendő a Tanács számára. Ez a pont szabályokat ír elő arra a helyzetre is, amikor az európai ügyész tisztségének betöltésére jelölt személyek nem felelnek meg az előírt feltételeknek. 
            
            
               A VIII. pont a pénzügyi rendelkezéseket tartalmazza. A kiválasztással foglalkozó tanácsadó testület azon tagjai, akiknek feladatuk teljesítése érdekében el kell hagyniuk lakóhelyüket, az (EU) 2016/300 tanácsi rendelet 9. cikkének megfelelően költségtérítésre és díjazásra lesznek jogosultak. E költségeket a Tanács viseli. 
            
            
               A IX. pont előírja, hogy a személyes adatoknak a kiválasztással foglalkozó tanácsadó testület munkájával összefüggésben történő kezelése a Bizottság felelőssége mellett történik a 45/2001/EK rendelettel összhangban. Ezt a pont biztosítja továbbá, hogy a kiválasztással foglalkozó tanácsadó testület munkájával összefüggésben kezelt információk biztonságára és az azokhoz való hozzáférésre alkalmazandó szabályok a Bizottságra alkalmazandó szabályok legyenek. 
            
            
               A X. pont meghatározza a kiválasztással foglalkozó tanácsadó testületre vonatkozó nyelvhasználati szabályokat, és kimondja, hogy a testület az elnökének javaslata alapján fogja meghatározni a határozathozatalára vonatkozó nyelvhasználati szabályokat. 
            
         
         
            
            
               2018/0163 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               az Európai Ügyészség létrehozására vonatkozó megerősített együttműködés bevezetéséről szóló, (EU) 2017/1939 rendelet 14. cikkének (3) bekezdésében meghatározott, kiválasztással foglalkozó tanácsadó testület működési szabályzatáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel az Európai Ügyészség létrehozására vonatkozó megerősített együttműködés bevezetéséről szóló, 2017. október 12-i (EU) 2017/1939 tanácsi rendeletre és különösen a 14. cikkének (3) bekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)Az (EU) 2017/1939 rendelet előírja, hogy az Európai Parlament és a Tanács az európai főügyészt közös megegyezéssel, az előválogatott jelöltek azon listájáról választva nevezi ki, amelyet a Bíróságnak és a Számvevőszéknek a volt tagjaiból, az Eurojust volt nemzeti tagjaiból, a nemzeti legfelsőbb bíróságok tagjaiból, magas rangú ügyészekből, valamint szaktekintélyként elismert jogászokból és az Európai Parlament által javasolt egy tagból álló, kiválasztással foglalkozó tanácsadó testület állított össze. 
            
            
               (2)Az (EU) 2017/1939 rendelet azt is előírja, hogy a Tanácsnak minden európai ügyészt az egyes tagállamok által jelölt három jelölt közül kell kineveznie a kiválasztással foglalkozó tanácsadó testület indokolással ellátott véleményének kézhezvételét követően.
            
            
               (3)Az európai főügyész és az európai ügyészek kiválasztására irányuló eljárásnak kulcsfontosságú elemként kell biztosítania az e tisztségeket betöltő személyeknek az (EU) 2017/1939 rendelet 6. cikke által előírt függetlenségét. 
            
            
               (4)A kiválasztással foglalkozó tanácsadó testületre vonatkozó szabályoknak biztosítaniuk kell, hogy a testület rendelkezzen a feladatai ellátásához szükséges függetlenséggel és pártatlansággal. 
            
            
               (5)A kiválasztással foglalkozó tanácsadó testület működési szabályzatát ezért létre kell hozni,
            
            
               ELFOGADTA EZT A HATÁROZATOT: 
            
            
               1. cikk
            
            
               Az (EU) 2017/1939 rendelet 14. cikkének (3) bekezdésében meghatározott, kiválasztással foglalkozó tanácsadó testület működési szabályzatát e határozat melléklete tartalmazza. 
            
            
               2. cikk
            
            
               Ez a határozat az aláírása napján lép hatályba.
            
         
         
            
               3. cikk
            
            
               Ennek a határozatnak a tagállamok a címzettjei.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
      
    ---documentbreak--- 
      
         
               EURÓPAI BIZOTTSÁG
            Brüsszel,2018.5.25.
            COM(2018) 318 final
            MELLÉKLET
            a következőhöz:
            Javaslat - A Tanács végrehajtási határozata
            az Európai Ügyészség létrehozására vonatkozó megerősített együttműködés bevezetéséről szóló, (EU) 2017/1939 rendelet 14. cikkének (3) bekezdésében meghatározott, kiválasztással foglalkozó tanácsadó testület működési szabályzatáról
            
               
         
         
            
               MELLÉKLET 
            
            
               I. Feladat 
            
            
               A kiválasztással foglalkozó tanácsadó testület összeállítja az európai főügyész tisztségének betöltésére kiválogatott jelöltek listáját az (EU) 2017/1939 rendelet 14. cikkének (3) bekezdésével összhangban
                  1
               . A kiválasztással foglalkozó tanácsadó testület továbbá indokolással ellátott véleményt ad az európai ügyész tisztségére jelölt személyek képesítéséről az (EU) 2017/1939 rendelet 16. cikkének (2) bekezdésével összhangban, az európai főügyésznek az Európai Parlament és a Tanács általi kinevezését, illetve az európai ügyészek Tanács általi kinevezését megelőzően.
            
            
               II. Összetétel és a megbízatás időtartama 
            
            
               A kiválasztással foglalkozó tanácsadó testület tizenkét főből áll, akiket a kinevezésük időpontjában a Bíróságnak és a Számvevőszéknek a volt tagjai, az Eurojust volt nemzeti tagjai, a nemzeti legfelsőbb bíróságok tagjai, magas rangú ügyészek, valamint szaktekintélyként elismert jogászok közül választanak ki. Minden tagnak a kinevezés időpontjában legalább a fent említett kritériumok egyikének meg kell felelnie. 
            
            
               A kiválasztással foglalkozó tanácsadó testület tagjait a Bizottság javaslata alapján négyéves időtartamra a Tanács nevezi ki. A választható személyek közül egyre az Európai Parlament tesz javaslatot. Azon tag helyére, akinek megbízatása ezen időtartam letelte előtt szűnik meg, az időtartam fennmaradó részére helyettest kell választani. A testület tagjainak megbízatása egy ízben újítható meg.
            
            
               III. Elnök és titkárság
            
            
               A kiválasztással foglalkozó tanácsadó testület elnöki tisztségét a testület által annak tagjai sorából többségi szavazással választott személy tölti be. A Bizottság látja el a testület titkársági feladatait. A titkárság biztosítja a testület munkájához szükséges adminisztratív támogatást, beleértve a dokumentumok fordítását is. Ezenkívül az európai főügyész tisztségének betöltésére kiválogatott jelöltek listáját megküldi az Európai Parlamentnek és a Tanácsnak, a jelölteknek az európai ügyészek feladatainak ellátásához szükséges képesítéséről szóló indokolással ellátott véleményt pedig a Tanácsnak.
            
            
               IV. Határozathozatal és határozatképesség 
            
            
               A kiválasztással foglalkozó tanácsadó testület határozathozatala bizalmas és zárt tanácskozásban történik. A testület csak akkor határozatképes, ha legalább kilenc tagja jelen van.
            
            
               A kiválasztással foglalkozó tanácsadó testület határozatait konszenzussal kell meghozni. Amennyiben azonban valamely tag szavazást kér, a határozatot a jelenlévő tagok egyszerű többségével kell meghozni. Szavazategyenlőség esetén az elnök szavazata dönt.
            
            
               V. A testület eljárásának kezdeményezése és kiegészítő információk iránti kérelem
            
            
               Az európai főügyész tisztségére vonatkozó jelentkezések átvételét követően a titkárság azokat megküldi a testület elnökének. Ugyanez vonatkozik az európai ügyész tisztségére vonatkozó jelölésekre, ideértve a tagállamok által benyújtott kísérő dokumentumokat is. 
            
            
               A kiválasztással foglalkozó tanácsadó testület a jelentkezőktől, valamint az európai ügyész tisztségére vonatkozó jelölések esetében a jelölteket állító tagállamok kormányaitól kiegészítő információkat vagy a határozathozatalához szükségesnek ítélt egyéb anyagokat kérhet. 
            
            
               VI. Elbírálás és meghallgatás 
            
            
               1. Az európai főügyész kinevezésére irányuló eljárás
            
            
               A jelentkezések kézhezvételét követően a kiválasztással foglalkozó tanácsadó testület azokat az (EU) 2017/1939 rendelet 14. cikkének (2) bekezdésében meghatározott és az álláshirdetésben tovább pontosított követelményekre tekintettel bírálja el. Azokat a jelentkezőket, akik nem felelnek meg a jelentkezési feltételeknek, ki kell zárni az eljárás következő szakaszaiból. A testület a követelményeknek megfelelő jelentkezőket a képesítésük és a tapasztalatuk szerint rangsorolja a jelentkezésben szereplő vagy az V. szabály alapján benyújtott kérelem alapján előállított dokumentáció és információk alapján. A testület a legmagasabban rangsorolt jelentkezők közül kellő számú személyt hallgat meg annak érdekében, hogy lehetővé váljon számára a VII. szabályban hivatkozott lista összeállítása. A meghallgatásra személyes megjelenés formájában kerül sor. 
            
            
               Azokat a jelentkezőket, akik nem felelnek meg a jelentkezési feltételeknek vagy akiket a testület nem hív be meghallgatásra, tájékoztatják ennek okairól. A jelentkező reagálhat erre a döntésre azon okok megjelölésével, amelyek miatt nem ért egyet a testület értékelésével. Ezt követően a testület újraértékeli a jelentkező jelentkezését, és a döntéséről írásban tájékoztatja őt. Azok a jelentkezők, akiket a kiválasztási eljárásból kizárnak, panaszt nyújthatnak be a Tanácshoz az Európai Unió tisztviselőinek személyzeti szabályzata és az Európai Unió egyéb alkalmazottaira vonatkozó alkalmazási feltételek 90. cikkének (2) bekezdésével összhangban.
            
            
               2. Az európai ügyészek kinevezésére irányuló eljárás
            
         
         
            
               A jelölések kézhezvételét követően a kiválasztással foglalkozó tanácsadó testület azokat az (EU) 2017/1939 rendelet 16. cikkének (1) bekezdésében meghatározott követelményekre tekintettel bírálja el. A testület meghallgatja a jelölt személyeket. A meghallgatásra személyes megjelenés formájában kerül sor. 
            
            
               VII. Megállapítások és indokolás
            
            
               1. Az európai főügyész
            
            
               Az elbírálás és a meghallgatás során tett megállapításai alapján a kiválasztással foglalkozó tanácsadó testület egy 3-5 előválogatott jelöltből álló listát állít össze, és benyújtja azt az Európai Parlamentnek és a Tanácsnak. A testület megjelöli azokat az okokat, amelyek alapján a jelentkezőket a listára kiválasztotta. Azokat a jelentkezőket, akik nem kerülnek fel a listára, tájékoztatják ennek okairól. 
            
            
               A kiválasztással foglalkozó tanácsadó testület a jelentkezőket a képesítésük és a tapasztalatuk szerint rangsorolja. A rangsorolás tükrözi a testület preferenciájának sorrendjét, és annak követése nem kötelező az Európai Parlament és a Tanács számára. Azok a jelentkezők, akik nem kerülnek fel az előválogatott jelölteknek a testület által összeállított listájára, panaszt nyújthatnak be a Tanácshoz az Európai Unió tisztviselőinek személyzeti szabályzata és az Európai Unió egyéb alkalmazottaira vonatkozó alkalmazási feltételek 90. cikkének (2) bekezdésével összhangban.
            
            
               2. Az európai ügyészek
            
            
               Az elbírálás és a meghallgatás során tett megállapításai alapján a testület véleményt fogalmaz meg a jelölteknek az európai ügyészek feladatainak ellátásához szükséges képesítéséről, és kifejezetten állást foglal abban a kérdésben, hogy a jelölt megfelel-e az (EU) 2017/1939 rendelet 16. cikkének (1) bekezdésében előírt feltételeknek. A testület a véleményét indokolással látja el. 
            
            
               Abban az esetben, ha a jelöltek nem felelnek meg az (EU) 2017/1939 rendelet 16. cikkének (1) bekezdésében előírt feltételeknek, a kiválasztással foglalkozó tanácsadó testület a titkárságán keresztül az érintett tagállamoktól megfelelő számú új személy jelölését kéri. 
            
            
               A testület a jelölteket a képesítésük és a tapasztalatuk szerint rangsorolja. A rangsorolás tükrözi a testület preferenciájának sorrendjét, és annak követése nem kötelező a Tanács számára.
            
            
               VIII. Pénzügyi rendelkezések
            
            
               A kiválasztással foglalkozó tanácsadó testület azon tagjai, akiknek feladatuk teljesítése érdekében el kell hagyniuk lakóhelyüket, az (EU) 2016/300 tanácsi rendelet
                  2
                9. cikkének megfelelően költségtérítésre és díjazásra jogosultak.
            
            
               E költségeket a Tanács viseli.
            
            
               IX. Személyes adatok
            
            
               A személyes adatoknak a kiválasztással foglalkozó tanácsadó testület munkájával összefüggésben történő kezelése a Bizottság felelőssége mellett történik a 45/2001/EK európai parlamenti és tanácsi rendelettel
                  3
                összhangban. A kiválasztással foglalkozó tanácsadó testület munkájával összefüggésben kezelt információk biztonságára és az azokhoz való hozzáférésre alkalmazandó szabályoknak a Bizottságra alkalmazandó szabályoknak kell lenniük.
            
            
               X. Nyelvhasználati szabályok 
            
            
               A kiválasztással foglalkozó tanácsadó testület az elnökének javaslatára meghatározza a testület munkanyelvét/munkanyelveit a testület valamennyi tagja által beszélt nyelvekre tekintettel.  
            
         
         
            
                  
                     (1)
                  
                        A Tanács (EU) 2017/1939 rendelete (2017. október 12.) az Európai Ügyészség létrehozására vonatkozó megerősített együttműködés bevezetéséről (HL L 283., 2017.10.31., 1. o.).
               
               
                  
                     (2)
                  
                        A Tanács (EU) 2016/300 rendelete (2016. február 29.) a magas rangú uniós közhivatalt ellátó személyek javadalmazásáról (HL L 58., 2016.3.4., 1. o.).
               
               
                  
                     (3)
                  
                        Az Európai Parlament és a Tanács 45/2001/EK rendelete (2000. december 18.) a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról (HL L 8., 2001.1.12., 1. o.).